PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/KV/2/1/211						Bratislava 13.júl 2001

Protimonopolný úrad Slovenskej republiky, II. výkonný odbor v správnom konaní začatom na návrh podnikateľa TIPSO Predajno-servisná divízia s.r.o. so sídlom Okružná 2, 071 01 Michalovce, v konaní zastúpeného JUDr. Bernardom Medárom, LL.D., komerčným právnikom, so sídlom ul. Dubová č. 4, 066 01 Humenné vo veci posúdenia Obchodnej zmluvy, uzavretej dňa 24.2.1998 medzi podnikateľmi TIPSO Predajno-servisná divízia s.r.o. so sídlom Okružná 2, 071 01 Michalovce a ŠKODA AUTO Slovensko, s.r.o. so sídlom Sabinovská 6, 821 02 Bratislava, vypovedanej spoločnosťou ŠKODA AUTO Slovensko, s.r.o. so sídlom Sabinovská 6, 821 02 Bratislava dňa 27.8.1999, ako dohody obmedzujúcej súťaž v zmysle ustanovenia § 3 ods. 2 zákona č. 188/1994 Z.z. o ochrane hospodárskej súťaže v znení neskorších predpisov

rozhodol

na základe § 11 ods. 1 písm. b/ zákona č. 188/1994 Z.z. o ochrane hospodárskej súťaže v znení neskorších predpisov tak, že Obchodná zmluva uzatvorená medzi podnikateľom TIPSO Predajno-servisná divízia s.r.o. so sídlom Okružná 2, 071 01 Michalovce a podnikateľom ŠKODA AUTO Slovensko, s.r.o. so sídlom Sabinovská 6, 821 02 Bratislava, realizovaná v čase od 24.2.1998 do 27.8.1999, je dohodou obmedzujúcou súťaž a je podľa § 3 ods. 1 zákona č. 188/1994 Z.z. o ochrane hospodárskej súťaže v znení neskorších predpisov zakázaná a podľa § 3 ods. 3 zákona č. 188/1994 Z.z. o ochrane hospodárskej súťaže v znení neskorších predpisov je neplatná.

Odôvodnenie:

Protimonopolnému úradu Slovenskej republiky, II. výkonnému odboru /ďalej len "úrad"/ bolo dňa 16.3.2001 doručené podanie podnikateľa TIPSO Predajno-servisná divízia s.r.o. so sídlom Okružná 2, 071 01 Michalovce /ďalej len "TIPSO"/, v konaní zastúpeným JUDr. Bernardom Medárom, LL.D., komerčným právnikom a advokátom so sídlom ul. Dubová č. 4, 066 01 Humenné na vydanie rozhodnutia o tom, že Obchodná zmluva, uzavretá dňa 24.2.1998 /ďalej len "Obchodná zmluva"/ medzi podnikateľom TIPSO a podnikateľom ŠKODA AUTO Slovensko, s.r.o. so sídlom Sabinovská 6, 821 02 Bratislava /ďalej len ŠKODA AUTO" alebo "ŠAS"/, v konaní zastúpeným JUDr. Pavlom Bokom, komerčným právnikom, B.K.F., komerčná právnická kancelária, v.o.s., so sídlom Miletičova 23, 821 09 Bratislava, je dohodou obmedzujúcou súťaž a je v celom rozsahu neplatná a žiadal úrad vydať rozhodnutie, že: "Dohoda obsiahnutá v článku 18 Obchodnej zmluvy o tzv. riadnej výpovedi bez uvedenia dôvodov je podľa ustanovenia § 3 ods. 1 a § 7 ods. 1 zákona č. 188/1994 Z.z. o ochrane hospodárskej súťaže v znení neskorších predpisov /ďalej len "zákon"/ od samého začiatku v celom rozsahu neplatná". Podnikateľ TIPSO vo svojom návrhu zo dňa 13.3.2001 označil Obchodnú zmluvu za dohodu obmedzujúcu súťaž, najmä ustanovenie článku 18, podľa ktorého túto zmluvu môže každá zo zmluvných strán vypovedať aj bez udania dôvodu s výpovednou lehotou 3 mesiace, ktorá začína bežať od prvého dňa mesiaca, ktorý nasleduje po doručení výpovede druhej zmluvnej strane. Ďalej uviedol, že: "Toto ustanovenie čl. 18 predmetnej Obchodnej zmluvy nemožno oddeliť od ostatných ustanovení dohody odporujúcich príslušným ustanoveniam zákona. Súčasťou predmetných obchodných zmlúv sú aj ustanovenia o poskytnutí licencií na používanie ochranných známok, pričom tieto ustanovenia obmedzujú súťaž, lebo tieto ustanovenia ukladajú nadobúdateľom týchto práv k ochrannej známke ŠKODA povinnosti, ktoré nie sú nevyhnutné na ochranu tejto ochrannej známky, a preto takéto dohody, resp. ich časti sú podľa ustanovenia § 3 zákona neplatné". Podnikateľ TIPSO navrhol úradu vyžiadať si od spoločnosti ŠKODA AUTO všetky obchodné zmluvy, ktoré táto spoločnosť uzavrela v rokoch 1998 - 2001 so všetkými jej predajcami pôsobiacimi na trhu v Slovenskej republike /ďalej len "SR"/, z ktorých takisto vyplynie takýto záver. Zároveň žiadal, aby úrad vydal predbežné opatrenie na dobu do konečného rozhodnutia, a to v zmysle, že: "Spoločnosť ŠKODA AUTO je predbežne dočasne povinná plniť všetky ostatné záväzky z tejto Obchodnej zmluvy voči navrhovateľovi, t.j. spoločnosti TIPSO, a to až do doby dokiaľ nebude vydané v tejto veci konečné rozhodnutie". 

Úrad podľa § 12 ods. 6 zákona môže vydať predbežné opatrenie, ktorým upraví dočasne právne vzťahy na dobu do konečného rozhodnutia, ak je to na zabezpečenie oprávnených záujmov potrebné alebo ak by bol výkon konečného rozhodnutia inak zmarený alebo vážne ohrozený. Úrad na základe zistených skutočností a na základe toho, že Obchodná zmluva bola vypovedaná a prestala sa realizovať, predbežné opatrenie nevydal.

Úrad listami č. 1488/1/PMÚSR/2001 a 1488/2/PMÚSR/2001 zo dňa 22.3.2001 upovedomil účastníkov konania o začatí správneho konania a vyžiadal si potrebné dokumenty a podklady. Zároveň úrad vyzval podnikateľa TIPSO, aby doplnil svoje podanie uvedením konkrétnych dôvodov, prečo ustanovenia Obchodnej zmluvy, ktoré označil, napĺňajú skutkovú podstatu dohody obmedzujúcej súťaž.

Úrad na základe § 44 ods. 1 zákona č. 136/2001 Z.z. o ochrane hospodárskej súťaže, podľa ktorého právne vzťahy vzniknuté pred dňom nadobudnutia účinnosti tohto zákona sa posudzujú podľa doterajších predpisov, posudzoval Obchodnú zmluvu, vzhľadom na dobu jej realizácie, t.j. od 24.2.1998 do 27.8.1999, podľa zákona č. 188/1994 Z.z. o ochrane hospodárskej súťaže v znení neskorších predpisov.

Podnikateľ TIPSO vo svojom liste zo dňa 31.3.2001 uviedol, že: "Označené ustanovenia obmedzujú hospodársku súťaž, nakoľko ide o inominálnu /nepomenovanú/ zmluvu, ktorej uzavretie podmieňuje spoločnosť ŠKODA AUTO bez právneho dôvodu. Pričom tak vlastne udeľuje licenciu a tak priamo určuje kto môže predávať osobné autá značky ŠKODA a kto tieto autá predávať ďalej nemôže ako predajca. Hlavne sa jedná o ustanovenie, ktoré umožňuje vypovedať túto zmluvu bez uvedenia dôvodov, čím spoločnosť ŠKODA AUTO stanovuje rôzne ďalšie podmienky, ktoré však písomne nedeklaruje a ak tieto nie sú splnené, tak toto ustanovenie predmetnej zmluvy využíva k vypovedaniu tejto zmluvy bez uvedenia dôvodov." 

Podnikateľ považuje nasledujúce ustanovenia Obchodnej zmluvy za také, ktoré napĺňajú skutkovú podstatu dohody obmedzujúcej súťaž, avšak neuviedol z akého dôvodu:
Článok 1: "Obchodník je povinný predávať zmluvný program v rozsahu uvedenom v prílohe 1 a zaistiť zmluvnými výrobkami trh definovaný v článku 3..."
Článok 2 b/: " Činnosť spojená s touto zmluvou bude prevádzaná v nasledujúcich zariadeniach..."
Všetky zmeny vyžadujú predchádzajúci písomný súhlas ŠAS, t.j. podnikateľa ŠKODA AUTO.
Článok 2 c/ "Obchodník alebo spoločníci firmy prehlasujú, že sú aktívne činní alebo sa podieľajú na odbyte iných automobilových značiek." 
"Obchodník sa zaväzuje oznámiť ŠAS všetky zmeny v hore uvedených údajoch." Článok 3 a/ Zaistenie trhu zmluvnými výrobkami:" Obchodník je povinný zaistiť zmluvnými výrobkami trh definovaný v protokole č. 1, ktorý je nedeliteľnou súčasťou tejto zmluvy."
Článok 3 b/: " ŠAS môže oblasť, ktorú je obchodník povinný zabezpečiť zmluvnými výrobkami, v trojmesačnej lehote po dohode s obchodníkom zmeniť, alebo môže poveriť ďalších obchodníkov so ŠKODOU, aby túto oblasť zabezpečili výrobkami, ak pre to vzniknú vecne oprávnené dôvody. Toto platí hlavne v tom prípade, ak obchodník neplní riadne svoju povinnosť intenzívne zaisťovať odbyt, servisné služby a optimálne ťažiť z potencionálu oblasti."
Článok 5 Priame dodávky: "ŠAS si vyhradzuje právo dodávať odberateľom uvedeným v prílohe 3, vzhľadom k ich zvláštnemu postaveniu tiež priamo. Za starostlivosť o priamo dodávané vozy dostane obchodník primeranú úhradu. ŠAS bude dodávať okrem priamym odberateľom uvedeným v prílohe č. 3 zmluvné výrobky výlučne autorizovaným obchodníkom."
Článok 6 a/ Poradenstvo a podpora :"ŠAS obchodníkovi radí a podporuje ho. ŠAS bude hlavne, pokiaľ možno bezplatne obchodníkovi podľa možnosti radiť vo všetkých investičných otázkach, hlavne pri tvorbe, vybavení a údržbe prevádzkových zariadení; dodávať alebo doporučovať systémy a programy k plánovaniu obchodnej činnosti podľa tejto zmluvy, štandardné systémy a vlastné systémy k racionalizácii správy."
Článok 7 Identifikácia a označovanie tovaru: "ŠAS súhlasí, aby obchodník behom doby platnosti tejto zmluvy bezplatne používal ochranné známky, ktoré sú uvedené v prílohe 4, v spojení s jeho činnosťou podľa tejto zmluvy a vybavil nimi svoje prevádzkové zariadenia a obchodné dokumenty. Obchodník bude prevádzať všetky činnosti podľa tejto zmluvy iba pod týmito ochrannými známkami, ktoré bude používať výlučne vo forme schválenej ŠKODOU a k účelu schválenému ŠKODOU."
Článok 9 a/ 2. veta Odbyt zmluvného programu: "Obchodník nesmie predávať zmluvný program osobám alebo spoločnostiam, ktoré získavajú zmluvné výrobky k ďalšiemu živnostenskému alebo príležitostnému predaju."
Článok 9 b/: "Pokiaľ ŠKODA a ŠAS ponúka náhradné, výmenné diely a príslušenstvo zo zmluvného programu, je obchodník povinný odoberať tieto diely výlučne od ŠAS, predávať tieto diely a používať ich pre služby zákazníkom. Nesmú sa predávať alebo používať iné diely, ktoré nie sú takého prevedenia a kvality."
Článok 9 d/: "K podpore a zaisteniu odbytu zmluvného programu doporučuje ŠAS obchodníkovi prevádzať na zodpovedajúcej úrovni obchod s ojazdenými vozidlami."
Článok 10 a/ Odber zmluvného programu: "Obchodník spolupôsobí pri stanovovaní ročného odbytového cieľa. Dohodnutý ročný odbytový cieľ zmluvných výrobkov je možné upraviť dohodou oboch strán, ktorou sa mení uzatvorená kúpna zmluva /viď čl. 4 písm. a/ predovšetkým podľa vývoja celého automobilového trhu, ako aj podľa regionálneho vývoja."
Článok 11 a/ Vybavenie a organizácia podniku obchodníka : "Obchodník vynaloží všetku námahu, aby jeho podnik vykazoval primeranú likviditu /t.j. aby hodnota ukazovateľa: finančný majetok + zásoby - krátkodobé záväzky boli pozitívne/ a vyváženú bilančnú štruktúru /t.j. dlhodobá aktivita = vlastné imanie + dlhodobé cudzie zdroje, krátkodobá aktivita = krátkodobé cudzie zdroje/ zodpovedajúce obchodným potrebám.
Obchodník bude konzultovať a oznamovať všetky plánované investície a úvery presahujúce 10% hodnoty aktív jeho firmy, aby ŠAS a ŠKODA mohla ponúknuť a poskytnúť zodpovedajúce odborné konzultácie a know how."
Článok 11 b/: "Obchodník poskytne prevádzkové zariadenia a prevádzkové prostriedky pre všetky oblasti obchodu vo vzájomne odsúhlasenom rozsahu /viď článok 2 b/."
Článok 12 Ceny: "ŠAS predáva zmluvné výrobky obchodníkovi za ceny platné v deň odoslania. V ostatnom platia podmienky podľa prílohy 2 a, b."
Článok 16 b/ Podávanie správ: "Obchodník a ŠAS si vzájomne odovzdajú účtovnú závierku, zostavenú podľa zákona, to jest: rozvahu /bilanciu/, výkaz ziskov a strát /výsledovku/, včítane prípadných príloh /napr. výkaz cash flow/, pokiaľ o to druhá strana požiada."
Článok 18 Riadna výpoveď: "Túto zmluvu môže každá zo zmluvných strán vypovedať aj bez udania dôvodu s výpovednou lehotou 3 mesiace. Lehota začína bežať od prvého dňa mesiaca, ktorý nasleduje po doručení výpovede druhej zmluvnej strane."
Článok 22 Postupiteľnosť: "Práva a povinnosti obchodníka obsiahnuté v tejto zmluve nie sú bez prechádzajúceho písomného súhlasu ŠAS prevoditeľné."
Článok 23 Čiastočná neplatnosť: "Pokiaľ jednotlivé ustanovenia tejto zmluvy z právnych alebo iných dôvodov sa stanú neplatnými alebo neprevoditeľnými, zostáva platnosť ostatných zmluvných ustanovení nedotknutá."
Príloha1 Doporučené služby,
1. Odbytové služby Leasing - ŠkoFIN, s.r.o.;
2. Finančné služby Financovanie a úverové karty - ŠkoFIN, s.r.o.
Príloha 2a Predajné a dodacie podmienky:
IV. Stanovenie ceny: 
IV.1 "ŠAS účtuje obchodníkovi dodané vozidlá za cenu platnú v deň ich fakturácie." IV.2 "V prípade, ak v čase od vystavenie faktúry do jej uhradenia dôjde k zmene kurzu Sk k DEM, je odberateľ povinný zaplatiť fakturovanú cenu upravenú v súlade s novým kurzom platným v deň úhrady predmetnej faktúry, pričom tento rozdiel bude dodávateľom dofakturovaný." 
VI. Dodávka:
VI.2 "ŠAS si vyhradzuje právo regulovať dodávky, pri naplnení článku 18 Obchodnej zmluvy so ŠAS-om."
VIII. Záverečné ustanovenia:
Obchodník je povinný vždy k 10-temu dňu nasledujúceho mesiaca odovzdať ŠAS, odd. ND Bratislava, písomné mesačné hlásenie obsahujúce prehľad o:
a.	Nákupe v členení na:
- ND a P dodané ŠAS /náhradné diely a príslušenstvo/
- ND a P dodané od iných obchodníkov
b.	Spotrebe ND a P pre:
- Opravy vlastné,
- predaj fyzickým osobám,
- predaj ostatným opravovniam.
c.	Stave skladu. 
Podnikateľ ŠKODA AUTO k podaniu podnikateľa TIPSO zo dňa 13.3.2001 sp. zn. č. 1009/5045/2001 uviedol, že považuje návrh spoločnosti TIPSO zo dňa 13.3.2001 za taký, ktorý nemá oporu v skutkovom a právnom stave, a preto žiada úrad, aby zastavil konanie podľa § 12 ods. 4 zákona. Ďalej uviedol, že spoločnosť TIPSO bez opory v skutkovom a právnom stave vyvodzuje neplatnosť ustanovenia čl. 18 o riadnej výpovedi vzhľadom k tomu, že ide o výpoveď bez uvedenia dôvodov. Spoločnosť ŠKODA AUTO poukazuje na to, že ukončenie zmluvných vzťahov výpoveďou podľa čl. 18 Obchodnej zmluvy je možné za rovnakých podmienok zo strany obidvoch zmluvných partnerov a obidvaja zmluvní partneri sú pri možnosti využiť tento postup rovnocenní. Pri tejto príležitosti spoločnosť ŠKODA AUTO opätovne konštatuje, že rovnaká možnosť pre ukončenie zmluvných vzťahov je uplatňovaná aj v prípade ostatných predajcov vozidiel značky ŠKODA v Slovenskej republike, a teda v danom prípade nešlo o nejaké znevýhodňovanie spoločnosti TIPSO v porovnaní s ostatnými predajcami. Podnikateľ ŠKODA AUTO vo svojom vyjadrení ďalej uviedol, že ako ďalší dôvod pre podanie návrhu uvádza spoločnosť TIPSO skutočnosť, že v obchodných zmluvách sa nachádzajú ustanovenia o používaní ochranných známok, pričom tieto ustanovenia obmedzujú súťaž, lebo ukladajú nadobúdateľom týchto práv k ochrannej známke ŠKODA povinnosti, ktoré nie sú nevyhnutné na ochranu tejto známky, avšak tieto ustanovenia vôbec nešpecifikuje. Podnikateľ ŠKODA AUTO zastáva názor, že ani v tomto prípade spoločnosť TIPSO nepreukázala žiadnu protiprávnosť konania spoločnosti ŠKODA AUTO. Podnikateľ ŠKODA AUTO dáva do pozornosti fakt, že obchodné zmluvy, ktoré uzatvárajú s predajcami osobných áut, sa uzatvárajú na princípe rovnosti účastníkov. 

Úrad z predložených dokumentov zistil, že podnikateľ TIPSO je spoločnosť s ručením obmedzeným, ktorý podľa výpisu z Obchodného registra Okresného súdu Košice I vznikol v roku 1997. Predmetom jeho činnosti je najmä predaj motorových vozidiel, údržba a oprava motorových vozidiel, predaj pohonných hmôt, súčiastok a príslušenstva, oprava karosérií motorových vozidiel a motocyklov, pneuservis, prenájom motorových vozidiel, strojov, vydavateľská činnosť, činnosť v oblasti nehnuteľností, sprostredkovateľská činnosť.

Podnikateľ ŠKODA AUTO je spoločnosť s ručením obmedzeným, ktorý podľa výpisu z Obchodného registra Okresného súdu Bratislava I vznikol v roku 1993. Predmetom jeho činnosti je najmä kúpa tovaru za účelom jeho ďalšieho predaja a predaj, prenájom hnuteľných a nehnuteľných vecí, sprostredkovateľská činnosť v oblasti obchodu, služieb, priemyslu propagačná činnosť. Podľa Importérskej zmluvy uzavretej medzi spoločnosťou ŠKODA AUTO a ŠKODA, automobilová a.s., tř. Václava Klementa 869, Mladá Boleslav, Česká republika /ďalej len "ŠKODA ČR"/ zo dňa 30.11.1993 je výhradným dovozcom automobilov značky ŠKODA pre územie Slovenskej republiky. Na základe rozhodnutia Ministerstva dopravy, pôšt a telekomunikácií SR zo dňa 3.11.1997 č. 1722-243/97 je hromadným dovozcom vozidiel továrenskej značky ŠKODA zahraničného výrobcu ŠKODA ČR.

Úrad vymedzil relevantný trh podľa § 7 ods. 3 zákona, v ktorom je relevantný trh definovaný ako priestorový a časový súbeh ponuky a dopytu takých tovarov, ktoré sú pre uspokojenie určitých potrieb užívateľov zhodné alebo vzájomne zastupiteľné. Vecný relevantný trh úrad vymedzil ako trh predaja osobných automobilov a trh predaja malých nákladných automobilov /t.j. ľahkých úžitkových vozidiel/, pretože tieto boli predmetom Obchodnej zmluvy. Priestorový relevantný trh vymedzil územím Slovenskej republiky. Časový relevantný trh vymedzil obdobím odo dňa uzavretia zmluvy, t.j. 24.2.1998 do 27.8.1999, kedy spoločnosť ŠKODA AUTO vypovedala túto Obchodnú zmluvu spoločnosti TIPSO.

Podľa ustanovenia § 3 ods. 1 zákona dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže /ďalej len "dohody obmedzujúce súťaž"/ sú zakázané, ak tento zákon neustanovuje inak. Podľa ustanovenia § 3 ods. 2 zákona zakázanými sú najmä dohody obmedzujúce súťaž, ktoré obsahujú
a.	priame alebo nepriame určenie cien tovaru,
b.	záväzok obmedzenia alebo kontroly výroby, odbytu, technického rozvoja alebo investícií,
c.	rozdelenie trhu alebo zdrojov zásobovania,
d.	záväzok účastníkov uplatňovať rozdielne obchodné podmienky pri plnení rovnakej povahy voči jednotlivým podnikateľom, ktorými budú niektorí z nich znevýhodnení v hospodárskej súťaži,
e.	podmienku, že uzatvorenie zmlúv bude viazané na prijatie dodatočných záväzkov, ktoré ani svojou povahou, ani podľa obchodných zvyklostí s predmetom zmlúv nesúvisia.
Úrad posúdil jednotlivé ustanovenia Obchodnej zmluvy a zistil, že jej predmetom je predaj zmluvného programu v rozsahu uvedenom v prílohe 1 tejto zmluvy a zaistenie zmluvnými výrobkami trhu definovaného v článku 3, včítane servisného zabezpečenia a v každom ohľade podporovanie vážnosti, ako aj dobrého mena ŠKODY a zmluvného programu. Zmluvný program tvoria automobily ŠKODA, náhradné diely, výmenné diely a iné zmluvné výrobky, ktoré sú uvedené v prílohe č. 1 tejto zmluvy. V danom prípade ide o selektívnu distribučnú zmluvu kombinovanú s exkluzívnou distribúciou, to znamená, že dodávateľ ohraničuje predaj výrobkov vymedzenému počtu schválených distribútorov, ktorým sa zakazuje opätovný predaj týchto výrobkov iným než konečným spotrebiteľom alebo iným autorizovaným distribútorom a zároveň dodávateľ vyžaduje, aby tento autorizovaný distribútor spĺňal určité kvalitatívne kritériá. Podnikateľ ŠKODA AUTO menuje v princípe jedného autorizovaného distribútora pre určité územie, v danom prípade to bol podnikateľ TIPSO, ktorý spĺňal požiadavky kladené zo strany podnikateľa ŠKODA AUTO. Ide o zmluvu, ktorá má vertikálny charakter, t.j. zmluvné strany pôsobia na rôznych úrovniach trhu; spoločnosť TIPSO pôsobil na úrovni autorizovaných distribútorov automobilov značky ŠKODA a spoločnosť ŠKODA AUTO je výhradný dovozca týchto automobilov. Spoločnosť ŠKODA AUTO sa v Obchodnej zmluve zaviazala dodávať zmluvné výrobky len autorizovaným distribútorom, ktorých vyberá na základe určitých kritérií, ktoré vyžaduje povaha výrobku.
Úrad zistil, že predmetná zmluva bola uzatvorená dňa 24.2.1998 a bola vypovedaná spoločnosťou ŠKODA AUTO dňa 27.8.1999. Ustanovenia článkov 1, 3a, 9a, 9b citované vyššie úrad považuje za obmedzujúce súťaž. Z ustanovení čl. 1 a 3a vyplýva, že autorizovaný distribútor, t.j. podnikateľ TIPSO, mal vymedzené územie, na ktorom zodpovedal za odbyt výrobkov zmluvného programu. Tieto ustanovenia zmluvy mali za následok obmedzenie prístupu nových autorizovaných distribútorov na daný trh a tým spôsobili obmedzenie vnútroznačkovej súťaže.
Článok 9a zmluvy obsahuje obmedzenie odbytu, pretože obmedzuje možnosť autorizovaného distribútora predať zmluvné výrobky za účelom ich ďalšieho predaja. Článok 9b obmedzuje dílera v možnostiach zaobstarať si náhradné, výmenné diely a príslušenstvo. 

Ďalšie ustanovenia, ktoré podnikateľ TIPSO označil vo svojom podaní, úrad nepovažuje za ustanovenia obmedzujúce súťaž. Podnikateľ TIPSO namietal vo svojom návrhu najmä ustanovenia čl. 18 o riadnej výpovedi a čl. 7 o identifikácii a označovaní tovaru. Pokiaľ ide o ustanovenie čl. 18 o riadnej výpovedi, uviedol, že je ustanovením obmedzujúcim súťaž. Úrad s týmto tvrdením nesúhlasí, a to z nasledovných dôvodov: Obchodný zákonník, v zmysle ktorého bola Obchodná zmluva uzatvorená, takéto ustanovenie nezakazuje. Obsah zmlúv je ponechaný na vôľu zmluvných strán. Článok 18 umožnil vypovedať Obchodnú zmluvu bez uvedenia dôvodu obidvom zmluvným stranám. Pokiaľ ide o výpoveď Obchodnej zmluvy od spoločnosti ŠKODA AUTO, toto riešil úrad na návrh spoločnosti TIPSO v správnom konaní vo veci možného zneužitia dominantného postavenia spoločnosťou ŠKODA AUTO na relevantnom trhu.
V súvislosti s touto vecou úrad zistil, že podnikateľ TIPSO sa domáha na súde určenia neplatnosti výpovede na skutkovom základe, že tento písomný právny úkon nebol podľa názoru žalobcu urobený vo forme tak ako to ukladá zákon, t.j. z formálno-právnych dôvodov.

Pokiaľ ide o ustanovenie čl. 7 Obchodnej zmluvy, podnikateľ TIPSO svojím listom zo dňa 30.4.2001 sp.zn.č. 1217/5045/2001 doplnil svoje podanie a uviedol, že Obchodná zmluva obsahuje zakázané dohody o prevode práv alebo poskytnutí licencií k ochrannej známke ŠKODA. Ďalej uviedol, že podnikateľ ŠKODA AUTO udeľuje licenciu, kto môže a kto nemôže byť predajcom, teda diskriminuje určitý okruh podnikateľov, ktorým takúto licenciu neudelí, resp. ktorým vypovie predmetnú obchodnú zmluvu bez uvedenia dôvodov, ako sa to stalo navrhovateľovi /podnikateľovi TIPSO/, podľa čl. 18 predmetnej Obchodnej zmluvy. Ďalej uviedol, že: "Okrem toho spoločnosť ŠKODA AUTO nie je majiteľom tejto ochrannej známky, a preto ani nemôže uzatvárať zmluvy o používaní tejto ochrannej známky, lebo v takomto prípade používanie ochrannej známky na základe zmluvy, čo je daný prípad, sa podľa ustanovenia § 28 ods. 1 zákona č. 55/1997 Z.z. o ochrannej známke posudzuje ako používanie známky jej majiteľom. Takže spoločnosť ŠKODA AUTO nemôže uzatvárať zmluvy o jej používaní, nakoľko nie je majiteľom tejto ochrannej známky a nemá s jej majiteľom ani uzavretú zmluvu o jej používaní." 
Podnikateľ TIPSO predložil úradu kópiu výpisu Úradu priemyselného vlastníctva SR z Registra ochranných známok, ktorý potvrdzuje, že vlastníkom ochrannej známky ŠKODA je výrobca. Úrad zistil, že podnikateľ ŠKODA AUTO má uzatvorenú Importérsku zmluvu s výrobcom ŠKODA ČR, na základe ktorej podnikateľ ŠKODA AUTO zodpovedá za odbyt zmluvných výrobkov na území SR a podporuje obchodnú činnosť predajných partnerov v zmysle tejto zmluvy. Podľa tejto zmluvy podnikateľ ŠKODA AUTO je oprávnený používať ochrannú známku v spojení so svojou činnosťou, ktorá mu vyplýva z tejto zmluvy. Z obsahu zmluvy vyplýva, že podnikateľ ŠKODA AUTO zahrnutím ustanovenia čl. 7 do Obchodnej zmluvy neprekročil svoje oprávnenia, ktoré mu vyplývajú z Importérskej zmluvy. Vzhľadom na to, že zmluvné strany označili túto zmluvu za predmet obchodného tajomstva, úrad jej ustanovenia v tomto rozhodnutí necitoval. Podľa názoru úradu ustanovenia Obchodnej zmluvy týkajúce sa používania ochrannej známky nie sú ustanoveniami obmedzujúcimi hospodársku súťaž. 

Úrad posúdil ustanovenia Obchodnej zmluvy jednotlivo ako aj vo všetkých súvislostiach. Aj napriek tomu, že spoločnosť TIPSO neuviedla úradu žiadne konkrétne dôvody, prečo uvedené ustanovenia považuje za obmedzujúce súťaž, úrad dospel k záveru, že vyššie uvedené ustanovenia Obchodnej zmluvy sú ustanoveniami dohody obmedzujúcej súťaž a mali za následok obmedzenie súťaže. Podľa § 3 ods. 3 zákona dohody obmedzujúce súťaž zakázané podľa odseku 1 sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu vyplýva možnosť oddeliť túto časť od ostatného obsahu. Úrad posúdil Obchodnú zmluvu aj z tohto hľadiska a zistil, že ustanovením obmedzujúcim súťaž je aj samotný predmet zmluvy, ktorý sa podľa názoru úradu nedá oddeliť od obsahu celej zmluvy, pretože by zmluva stratila svoj zmysel, keďže ide o selektívnu distribúciu automobilov. Z uvedeného dôvodu úrad dospel k záveru, že celá Obchodná zmluva je neplatná od jej uzatvorenia.

V zmysle § 14 ods. 1 zákona úrad je oprávnený za porušenie povinnosti podľa tohto zákona uložiť podnikateľovi pokutu podľa závažnosti porušenia až do výšky 10% z obratu za predchádzajúce účtovné obdobie, ak nie je možné vyčísliť obrat, až do výšky 10 mil. Sk.
Úrad pri rozhodovaní o uložení pokuty prihliadol na spoluprácu s účastníkmi konania, na ich ústretovosť pri vyžadovaní dokumentov a materiálov. Ďalej bral do úvahy aj to, že Obchodná zmluva je dohodou obmedzujúcou súťaž, ktorá má vertikálny charakter a nepredstavuje najzávažnejšiu formu porušenia pravidiel súťaže. Úrad má za to, že v čase jej realizácie, by s najväčšou pravdepodobnosťou spĺňala 4 podmienky zákona, ktoré zabezpečujú prosúťažné efekty takejto dohody, ktoré by prevážili nad ujmou spôsobenou jej realizáciou. Vzhľadom na uvedené dôvody a najmä na to, že obchodný vzťah medzi podnikateľmi TIPSO a ŠKODA AUTO bol ukončený a je neúčinný od augusta 1999, úrad v danom prípade nevyužil svoje právo uložiť pokutu zmluvným stranám. 

Vzhľadom na zistený skutkový stav úrad rozhodol tak ako je uvedené vo výrokovej časti tohto rozhodnutia.

Poučenie: 

Podľa ustanovenia § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať v lehote do 15 dní odo dňa jeho doručenia rozklad na Protimonopolný úrad Slovenskej republiky, II. výkonný odbor. Včas podaný rozklad má odkladný účinok.

	JUDr.Dušan Bernáth
riaditeľ II. výkonného odboru 	

Rozhodnutie sa doručí:
1.JUDr. Bernard Medár, LL.D., komerčný právnik sídlom ul. Dubová č. 4, 066 01 Humenné
2.JUDr. Pavel Boka, komerčný právnik, B.K.F., komerčná právnická kancelária, v.o.s., so sídlom Miletičova 23, 821 09 Bratislava